Проглас ЦК КПЈ народима Југославије од 25. јула 1941.
НАРОДИ ЈУГОСЛАВИЈЕ!

Радници, сељаци и грађани, сви ви који сте поробљени, који нећете туђег јарма, који нећете да будете робови омражених фашистичких освајача, који волите своју слободу и независност, који нисте заборавих славна дела својих предака који су хиљаду и више година бранили своју родну груду, натопљену знојем и крвљу, коју су им хтели отети грабежљиви освајачи и наметнути им ропски јарам! Кроз векове био је највећи непријатељ свих јужних и других Словена немачки освајач. С њим су се наши дедови много пута хватали у коштац да би одбранили своју земљу и своју националност. Данас се тај исти вековни непријатељ нашег народа повампирио у облику крволочног немачког фашизма који тежи не само да уништи нас јужне Словене да нас збрише с лица земље, већ се усудио да нападне на нашу велику словенску браћу, на руски народ, на велику братску заједницу народа Совјетског Савеза. Немачки фашизам тежи да пороби читав свет, да уништи све културне тековине човечанства, да уништи демократију и заведе најмрачнији средњовековни режим, режим незнатне шаке немачких барона и крупних капиталиста, којима би морали да робују сви народи света као и немачки народ. Против тих неурачунљивих бандита, на чијем се челу налази најобичнији луђак — Хитлер, ујединио се читав културни свет. Совјетска Русија и Енглеска створиле су војни савез против фашистичких осовинских освајача, Америка помаже ту борбу. Читав културни свет је данас на страни Совјетског Савеза који води херојску борбу са немацким фашистичким хордама. Племените демократије ујединиле су се у борбу против мрачних фашистичких пљакаша, разбојника и лопова који су поробили и опљачкали читаву Европу. Херојска Црвена армија задаје фашистичким нападачима ударац за ударцем. Дигли су се двестомилионски народи Совјетског Савеза — сви као један — да униште фашистичке хорде које су се усудиле да провале у њихову земљу, да униште највећу опасност која је запретила читавом човечанству. Дижу се поробљени народи Европе да збаце јарам фашистичких окупатора. Диже се читав прогресивни свет да одбрани своју културу и слободу од фашистичких варвара и злочинаца какве не памти историја света.

Срби, Хрвати, Словенци, Црногорци, Македонци и други, сад је куцнуо час да се ослободите несношљивог и омрзнутог фашистичког ропства! Не оклевајте ни часа, јер је ово најбољи тренутак да обрачунате с непријатељима чија прљава чизма гази вашу свету земљу, гази вашу слободу. Сад је време да обрачунате с непријатељима који уништавају ваше националне тековине, отимају ваше добро, сеју међу вама братоубилачку мржњу, физички истребљују) ваше најбоље синове који се храбро боре за ослобођење народа. Не верујте онима који вам говоре: »Сада још није време«, јер на уста ових кукавица или обичних издајника говоре окупатори. Знајте да ваше ослобођење може и мора бити извојевано вашим сопственим снагама. Тако су радили ваши дедови и прадедови. Они су увек својим снагама бранили своју родну груду и своји опстанак. Не дозволите да славне традиције ваших народа буду помрачене кукавичлуком. Дигните се сви као један у одлучни бој са фашистичким разбојницима и њиховим домаћим слугама који за чанак сочива као верни пси служе окупаторима. Обрачунајте с тим одвратним издајницима чија издаја надмашује све издаје у историји ваших народа. Презрени бандит Павелић и његова малобројна хорда убица заслужују не само презрење читавог хрватског народа, већ и срамну смрт издајица и окорелих убица, јер они убијају у масама најбоље синове хрватског народа, они истребљују хиљаде и хиљаде српског становништва убијајући не само мушкарце, већ и децу, жене и старце.

ХРВАТСКИ НАРОДЕ!

Злочинац Павелић са својом усташком хордом срамоти светио хрватско име. Он каља твоју част пред спољним културним светом. Твоја је света дужност да учиниш крај тим злоде-лима једног злочинца чије је место на вешалима. Сети се, хрватски народе, својих славних предака који су се борили »за част и слободу ждатну«. Сети се Матије Гупца и других народних хероја који су се у прошлости борили за правду и слободу против немацких освајача и тлачитеља народа, који су се борили за правду и слободу хрватског народа.

Сад је куцнуо час, хрватски народе! Уједините се сви од радника, сељака па до грађанина у борби против окупатора који су хрватском народу отели његове најлепше крајеве — Далмацију итд. Дигните се и срушите марионетску владу Павелића.

СРБИ!

Вама су окупатори наметнули за комесаре и управу најгоре изроде и издајнике српског народа. Сами немачки окупатори осећају се сувише слаби да би одржали своју окупаторску владавину и пљачкали српски народ, зато су нашли домаће слуге, убице и џелате у лицу Аћимовића, Драгог Јовановића, Љотића, полициских шкорпија: Вујковића, Космајца, Радана Грујичића итд. Ти изроди хватају по улицама синове и кћери српског народа, и онда их у масама убијају по заповести немачких окупатора.

Српски народе! Можеш ли ти дозволити да ови злочинци и даље некажњено врше своје страшне злочине? Знаш ли ти кога убијају ти џелати? Они убијају твоје најбоље борце. Они убијају оне који су неустрашиво устали у борбу за слободу и част српског народа. Српски партизани — то су твоји хероји! Они су већ данас поново осветлали пред читавим културним светом твоје српско име које је било окаљано издајством и кукавичлуком разних издајника и петоколонаша. Можеш ли ти, српски народе, да мирно гледаш како гину твоји најбољи синови од руку твојих домаћих издајника, окупаторских слугу? Не! Ти, српски народе, то нећеш дозволити. Српски партизани дају своје животе за твоју слободу, за твоју част и ти си дужан да помогнеш ове своје борце. Није данас довољно да се боре само партизани. Куцнуо је час да се дигне читав народ за своју слободу, да протера окупаторе и њихове одвратне слуге који данас по заповести освајача тероришу српски народ. Они по наредби својих немачких господара организују неке противнародне одреде да би их повели против бораца за националну слободу. Они окупљају најгори олош, јер ниједан поштен Србин, па ма он носио и жандармериску униформу, не може и не срне да служи угњетачу српског народа, да се бори против сопственог народа. Сви ви, који сте добили оружје и којима је света народна ствар, окрените то оружје против окупатора и њихових слугу.

На устанак српски народе! Угледај се на Црногорце, народ који је устао да збаци окупаторски јарам италијанских фашиста. Уједините се, сви српски родољуби у борби против омрзнутог окупатора! Не дајте окупаторима ни једног зрна жита, не дајте им стоке и других ваших производа. Терајте стоку у брда, а жито и друго скривајте. Не слушајте наредбе издајничких комесара и других слугу немачких окупатора. Будите уверени да ће победа над фашистичким освајачима бити сигурно извојевана и онда тешко онима који су служили интересима окупатора. Они се неће моћи нигде сакрити од народног суда због учињеног злочина, због невино проливене крви народних бораца.

НАРОДИ ЈУГОСЛАВИЈЕ!

Комунистичка партија Југославије организује и води партизанску борбу у Србији, Црној Гори, у Босни и Херцеговини, у Војводини, у Хрватској и Далмацији, у Словенији. Она организује и води партизанске борбе, јер то сматра својом дужношћу пред народом. Она је у тој борби дала већ стотине својих жртава, али она не води ту борбу ради освајања власти за себе да би искористила ситуацију за постизање својих циљева, као што то хоће да прикажу окупатори и њихови домаћи агенти. Циљ окупатора и њихових агената јесте да одвоје народне масе од комуниста, да комунисте изолују од маса, јер се окупатори боје комуниста који смело и неустрашиво, не штедећи своје животе воде борбу против туђина који су поробили нашу земљу. Совјетски Савез, Енглеска и Америка удружили су се да би уништили фашистичке освајаче који угрожавају читав свет. Народи Југославије треба да се уједине без обзира на политичка и верска уверења и да јединственом борбом протерају омрзнуте окупаторе из своје земље. У име слободе и националне независности Комунистичка партија Југославије позива све родољубиве народне елементе да се уједине у борби против заједничког непријатеља — фашистичког окупатора и домаћих издајника.

Партизански одреди имају задатак да уништавају све што служи непријатељима народа — фашистичким окупаторима. Али, то није само дужност партизана, већ је то дужност сваког родољуба. Учинимо да наша земља буде окупатору гробница, а не база за његово снабдевање. Угледајмо се на хероизам народа Совјетског Савеза, на хероизам Црвене војске коме нема примера, чији се борци боре презирући смрт не зато што међу њима влада фанатизам већ зато што безгранично воле своју социјалистичку домовину, зато што су свесни опасности која прети њиховој вољеној домовини.

Безгранично херојство Црвене армије и читавог совјетског народа, затим јединство свих сила демократије света залог је за сигурну победу над фашистичким разбојничким освајачима.

ДА ЖИВИ СОВЈЕТСКИ САВЕЗ И ХЕРОЈСКА ЦРВЕНА АРМИЈА!

ДА ЖИВЕ ДРУГ СТАЉИН!

ДА ЖИВИ ЈЕДИНСТВЕНА БОРБА НАРОДА ЈУГОСЛАВИЈЕ ПРОТИВ ОКУПАТОРА!

ДА ЖИВИ СЛОБОДА И НАЦИОНАЛНА НЕЗАВИСНОСТ НАРОДА ЈУГОСЛАВИЈЕ!

ДА ЖИВЕ НАШИ ПАРТИЗАНИ — БОРЦИ ЗА СЛОБОДУ! ДА ЖИВИ КОМУНИСТИЧКА ПАРТИЈА ЈУГОСЛАВИЈЕ! 

СМРТ ФАШИСТИЧКИМ ОСВАЈАЧИМА!

СМРТ ЊИХОВИМ ДОМАЋИМ СЛУГАМА И ИЗДАЈНИЦИМА НАРОДА!

25 јула 1941 г.

ЦЕНТРАЛНИ КОМИТЕТ КОМУНИСТИЧКЕ ПАРТИЈЕ ЈУГОСЛАВИЈЕ
Документи НОВЈ